የታላቁ መሪ መለስ ዜናዊ የአንደኛ ዓመት ዝክር በትግራይ በችግኝ ተከላ ፕሮግራም ይከበራል
 አፍሪካን በመወከል የአረንጓዴ ልማት አራማጅና ባለቤት የነበሩትን የታላቁ መሪ አቶ መለስ ዜናዊ አንደኛ ዓመት ዝክር በትግራይ በችግኝ ተከላ ፕሮግራም እንደሚከበር ተገለጠ። የህወሓትና ኢህአደግ ስራ አስፈፃሚ ኮሚቴ አባል አቶ ቴዎድሮስ ሓጎስ ዛሬ በሰጡት መግለጫ የታላቁን መሪ አንደኛ አመት በትግራይ ክልል ከተሞችና ገጠሩ አከባቢ የሚከበረዉ ”መለስ ቃልህን አክብረናል፣ አጠናክረን ለመቀጠልም ዳግም ቃላችን እናድሳለን” በሚል መርህ ነው። በተጠናቀቀው የበጀት ዓመት የታላቁ መሪ ራእይና አደራ እናከብራለን በማለት ህብረተሰቡ የገበውን ቃል ተግባራዊ ለማድረግና ቁጭቱን በስራ ለመወጣት ህዝቡ በየመስኩ ጠንክሮ እየሰራ መሆኑን አስታዉቀዋል። በመስኖ፣በጤና ፣በትምህርት ጥራት፣በጥቃቅንና አነስተኛ ስራዎችና በሌሎች የተካሄዱ የኢኮኖሚያዊ፣ማህበራዊና የመልካም አስተዳደር ክንዉኖች በታላቁ መሪ እንዲሰየም ተደርጓል ብለዋል።በመሆኑም የታላቁን መሪ አደራ በመረከብ ህብረተሰቡና የመንግስት ሰራተኞው በተፈጥሮ ሀብት እንክብካቤና በሌሎች የልማትና የማህበራዊ አገልግሎት ስራዎች እንዲሁም ህብረተሰቡን አገልጋይ በመሆን ያከናወናቸው ስራዎች እጅግ የላቀ ውጤት እንደተገኘባቸው አቶ ቴዎድሮስ አስታወቀዋል።በያዝነው የመኸር ወቅትም ”የመለስ ዘመቻ ለአረንጓዴ ልማት” በሚል መፈክር ከሀምሌ መጀመሪያ አንስቶ የተጀመረው የችግኝ ተከላ በመቀጠል በታላቁ መሪ ስም በተሰየሙ ቦታዎች የገጠሩ ህብረተሰብ ”መለስ ቃልህን አክብረናል። አጠናክረን ለመቀጠል ደግሞ ቃላችን እናድሳለን” በሚል መርህ የችግኝ ተከላ በማካሄድ የአረንጓዴ ልማት አራማጅና ባለቤት ዝክር ይካሄዳል ብለዋል።እንዲሁም የከተማው ማህበረሰብም በመኖሪያ ቤቱ፣በመንገድ ዳር ላይና በተቋማት ውስጥ የችግኝ ተከላ በማካሄድ ራእይና አደራውን በይበልጥ ተግባራዊ ለማድረግ ቃሉን የሚያድስበት ዝክር ይሆናል ብለዋል።እንዲሁም የታላቁን መሪ ሙት አመት ለማክበር ከተለያዩ የህብረተሰብ ክፍሎች ጥያቄ መቅረቡን የገለፁት አቶ ቴዎድሮስ ይህም በዋዜማው ላይ ህብረተሰቡ በጋራም ይሁን በተናጠል ለማክበር እንደሚችል ተናግረዋል።በተመሳሳይ ለታላቁ መሪ አፅም ማረፍያ፣ የፃፋቸውና የተናገራቸውን የህትመት ውጤቶችና የንግግር ቅጂዎች በአንድ ማእከል ተሰባስበው ለጥናትና ምርምር እንዲበቁ ለህንፃው ማሰሪያ ህብረተሰቡ በፍቃደኝነት የበኩሉን ለመለገስ እንዲችል ዝግጅት መደረጉን አስታውቋል። ዝግጅቱ የመለስ ፋውንዴሽን አመራር አባላት ባወጡት እቅድ እንደሚከናወንም የኢትዮጵያ ዜና አገልግሎት ዘገባ ያስረዳል።